Былай, ығы-зығы ҡуптармай, һәүетемсә генә йәшәнеләр. Тик бынауы “перестройка”, “гласность”, “приватизация” тигәндәре әллә нишләтте лә ҡуйҙы донъяны. Башта “Ваучер” тигән ҡағыҙ киҫәге тоттороп, халыҡты ҙур өмөттәргә күмеп, ҡыуандырғайнылар. Бәй, нисек ҡыуанмайһың ул ҡағыҙ киҫәге бер “Волга” еңел автомобиле хаҡына тиң тип аңлаттылар ҙаһа?! Ләкин “ҡуян бала тапҡан, ҡуйыр урын тапмаған” хәлендә ҡалды халыҡ, хосусилаштырыу ҡағыҙын ни эшләтергә белмәй, берәүҙәре – кейем-һалымға, икенселәре – бер литр араҡыға, бәғзеләре он-шәкәргә алмаштырҙы. Сараһыҙҙан да, наҙанлыҡтан да булғандыр был хәл. Иң ауыр ваҡыттар ине бит ул саҡта, магазиндарҙа бер нәмә лә юҡ, аҡсаны ла һанға һуҡманылар – унан “ағас һум” тип көлдөләр. Бөтә ерҙә әйберләтә алыш-биреш – бартер хөкөм һөрҙө. Ә хосусилаштырыу ҡағыҙҙарын берәй ойошмаға, эре компанияларға тапшырып, дивиденттар алырға була, тип теүәл генә аңлатыусы булманы. Хәйер, файҙа алырлыҡ ваучер тапшырырлыҡ йүнле урын да булманы башта. Табыш килтерә торған ойошмалар ваучерҙарҙы ҡабул итеүҙе һуңғы көнгә тиклем һуҙҙы. Йылғыр бәндәләр ана шул хәлдән файҙаландылар ҙа инде. Улар, ауылдарға килеп, нимә етте шуға алмаштырып, ауыл халҡын тишек кәмәгә ултыртып, ваучерҙарҙы тоҡлап-тоҡлап йыйып алып киттеләр...